
В ИМЕТО НА НАРОДА
АДМИНИСТРАТИВЕН СЪД - СОФИЯ-ГРАД, Второ отделение 24 състав,
в публично заседание на 19.11.2018г. в следния състав:
СЪДИЯ: Бранимира Митушева
при участието на секретаря Г.М., като разгледа дело номер 6410 по описа за 2018 година докладвано от съдията, и за да се произнесе взе предвид следното:
Производството е по реда на чл.145 - 178 от АПК във връзка с чл.76, ал.1 от Закона за противодействие на корупцията и за отнемане на незаконно придобитото имущество /ЗПКОНПИ/.
Образувано е по жалба на Р.С.Д. от [населено място], [община], срещу Решение № РС-136-14-13/16.05.2018г. на Комисията за противодействие на корупцията и за отнемане на незаконно придобитото имущество.
В жалбата са изложени доводи за незаконосъобразност на оспорения административен акт като постановен при съществено нарушение на административно-производствените правила, в противоречие с материалния закон и несъответствие с целта на закона. Твърди се, че оспореното решение е постановено след изтичане на срока, визиран в чл.27, ал.1 от отменения Закон за предотвратяване и установяване на конфликт на интереси /ЗПУКИ/. Жалбоподателят счита, че в процесния случай е приложим чл.81, ал.3 във връзка с чл.80, ал.1, т.5 от НК във връзка с чл.11 от ЗАНН, поради и което към датата на постановяване на процесното решение е изтекла абсолютната давност за наказателно преследване. Твърди се още, че проектът за изменение на ПУП - ПР на УПИ I и II, кв. 2, УПИ 11-3, кв. 3 и [улица] по плана на [населено място] извор, изготвен от Р.Д. и Р.Д., безспорно свързани лица с жалбоподателя, отразява реалното положение на регулацията към момента на изготвянето му, тъй като улицата е изградена отдавна от собствениците на имотите, при което са навлезли с четири метра в тези имоти. Възразява се още, че изготвянето на този проект не е бил в частен интерес, тъй като [община] е следвало да изработи и заплати такъв проект, като се погрижи за изграждането на инфраструктурата в населеното място /улици, осветление, канализация и др./. Претендира се от съда да постанови съдебно решение, с което да отмени оспореното решение, както и присъди направените по делото разноски.
Ответникът - КОМИСИЯ ЗА ПРОТИВОДЕЙСТВИЕ НА КОРУПЦИЯТА И ЗА ОТНЕМАНЕ НА НЕЗАКОННО ПРИДОБИТОТО ИМУЩЕСТВО /КПКОНПИ/, редовно призован, чрез процесуалния си представител оспорва жалбата и излага доводи за нейната неоснователност и моли съда да я остави без уважение, както и прави възражение за прекомерност на адвокатското възнаграждение на процесуалния представител на жалбоподателя.
СОФИЙСКА ГРАДСКА ПРОКУРАТУРА, редовно уведомена, не изпраща представител и не взема становище по жалбата.
Съдът, след като обсъди доводите на страните и прецени събраните и приети по делото писмени доказателства, приема за установена следната фактическа обстановка:
Производството пред КПКОНПИ е образувано по сигнал, регистриран с № С-2014-136/03.06.2014г. В сигнала е посочено, че се изпраща документация с данни, свързани с лицето Р.Д. - общински съветник и председател на Постоянната комисия по общинска собственост и фирмена политика към Общински съвет - Т., за становище и решение дали с действията си лицето е спазило ЗПУКИ. Към сигнала са приложени: протокол от проведено на 19.05.2014г. редовно заседание на КПУКИ към [община]; предложение от 15.01.2014г. на кмета на [община] за одобряване на проект за изменение на ПУП - ПР за УПИ I и II, кв.2, УПИ - 3, кв. 3 и [улица] по плана на [населено място] извор; протокол от проведено заседание на 22.01.2014г. на Постоянната комисия по общинска собственост и фирмена политика към Общински съвет - Т.; решение №11/24.11.2011г. на Общински съвет - Т. за избор на постоянни комисии; решение №536/30.01.2014г. на Общински съвет - Т. за промяна състава на КПУКИ; покана №34/23.01.2014г. за свикване на заседание на Общински съвет - Т.; протокол №34/30.01.2014г. от заседание на Общински съвет - Т.; регистър на заведените декларации по ЗПУКИ /отм./; клетвена декларация на Р.Д.; заповед №617/17.09.2013г. на кмета на [община]. Във връзка с така подадения сигнал с писмо изх. № С-2014-136/1/09.06.2014г. на подателя на сигнала е даден 3-дневен срок да приведе сигнала в съответствие с изискванията, като посочи данни за нарушение на ЗПУКИ /отм/, място и период на нарушение, описание на деянието и обстоятелства, при които е извършено. С писмо вх. № С-2014-129/3/17.06.2014г. подателят е изложил следните твърдения: През месец януари 2014г. в Общински съвет - Т. е внесено предложение от кмета на [община], касаещо изменение на ПУП - ПР на УПИ I и II, кв. 2, УПИ П-3, кв. 3 и [улица] по плана на [населено място] извор, изготвен от Р.Д., брат на общински съветник Р.Д., който е взел участие в проведеното на 22.01.2014г. заседание на Постоянната комисия по общинска собственост и фирмена политика, на което лично е дебатирал изготвеният проект за изменение на ПУП - ПР, без да се съобразява, че по това предложение има частен интерес. Р.Д. участва и в редовното заседание на Общински съвет - Т., проведено на 30.01.2014г., в дневния ред на който под т.22 е включено и предложението за изменение на ПУП - ПР по план на [населено място] извор, без да подаде декларация по чл.12, т.4 от ЗПУКИ /отм./.
С покана изх. № С-2014-136/5/01.08.2014г. Р.Д. е поканен на 14.08.2014г. за изслушване пред КПУКИ, на основание чл. 26 от ЗПУКИ /отм./, като заседанието е било отложено. С последваща покана изх. №С-2014-136/6/14.08.2014г. Р.Д. отново е поканен за изслушване пред КПУКИ на 18.09.2014г., като видно от протокол № 59/18.09.2014г. на проведено открито заседание на Комисията Р.Д. е бил изслушан от трима от членовете на КПУКИ и на последния е предоставена възможност да представи писмено възражение в 7-дневен срок. На проведеното заседание от жалбоподателя са представени: протокол от 21.01.2014г. от проведено заседание на Постоянната комисия по териториално и селищно устройство към Общински съвет - Т. и Техническа обосновка вх. №404/21.07.2014г. за процесния проект за изменение на ПУП. На проведено заседание на Комисията на 09.10.2014г. последната с два гласа „против“ и един глас „за“ не приема проект на решение по чл.27 от ЗПУКИ /отм./ по производството, образувано по сигнал № С-2014-136/03.06.2014г. С писмо изх. № С-2014-136/10/09.10.2014г. КПУКИ е уведомила Р.Д., че на свое заседание от 09.10.2014г. не е взела решение по сигнала, поради липса на мнозинство. С писмо изх. № С-2014-136/11/17.10.2015г. КПУКИ е уведомила подателят на сигнала за невзето решение, поради липса на изискуемото от 22ж, ал. 2, изр. второ от ЗПУКИ мнозинство.
С доклад вх. № С-2014-136/12/22.02.2018г. специализирана дирекция „Правна“ е представила на КПКОНПИ изготвен проект на решение по сигнал рег. № С-2014-136/03.06.2014г., като видно от протокол № 808КИ/09.03.2018 г. КПКОНПИ на свое заседание е отложила приемането на решението по сигнала и е указала да се направят съответните корекции в решението.
С Решение № РС-136-14-13/16.05.2018г., на основание чл.27, ал.2 във връзка с чл.24, ал.3 от ЗПУКИ /отм./ във връзка с чл.7, т.2 от ПОДКПУКИ и §3, т.3 и §5, ал.1 от ПЗР на ЗПКОНПИ, е установен конфликт на интереси по отношение на жалбоподателя, за това, че в качеството му на лице, заемащо публична длъжност по смисъла на чл.3, т.9 от ЗПУКИ /отм./ - общински съветник в Общински съвет - Т., е участвал в заседание на Постоянната комисия по общинска собственост и фирмена политика към Общински съвет - Т. на 22.01.2014г. при подготовката и обсъждането на предложение на проект за решение за одобряване на план за изменение на ПУП - ПР на УПИ I и II кв.2, УПИ 1-3, кв.3, и [улица] по ПУП на [населено място] извор, в личен частен интерес и в частен интерес на свързани с него лица по смисъла на §1, т.1 от Допълнителните разпоредби на ЗПУКИ /отм./, в нарушение на чл.8, изр. първо, предл. първо и второ от ЗПУКИ /отм./. Със същото Решение е установено, че в нарушение на чл.16, ал.1 от ЗПУКИ /отм./, Р.Д. не е подал декларация по чл.12, т.4 ЗПУКИ /отм./ във връзка с участието му в заседание на Постоянната комисия по общинска собственост и фирмена политика, проведено на 22.01.2014г.
По делото е приложен и приет като доказателство Протокол №822 от проведено на 16.05.2018г. заседание на КПКОНПИ, на което заседание членовете, подписали процесното решение са приели същото /т.31 от протокола/.
За изясняване на относими факти и обстоятелства Комисията е събрала следните доказателства: декларация по чл.12 от ЗПУКИ; протокол от проведено на 22.01.2014г. редовно заседание на Постоянната комисия по общинска собственост и фирмена политика; справки по лице от Службата по вписванията; справка от НБД „Население“ за лицето Р.Д.; списък с посочване на кмет на [община] и общински съветници, избрани на 23.10.2011г.; протокол №41/26.06.2014г. от заседание на Общински съвет - Т.; протокол №40/28.05.2014г. от заседание на Общински съвет - Т.; протокол №39/15.05.2014г. от заседание на Общински съвет - Т.; протокол №38/16.04.2014г. от заседание на Общински съвет - Т.; протокол № 35/13.02.2014г. от заседание на Общински съвет - Т.
При така установените факти, съдът достигна до следните правни изводи:
Жалбата е процесуално допустима - подадена е от надлежна страна и в срока по чл.149, ал.1 от АПК. Видно от приложена по делото куриерска разписка решението е съобщено на жалбоподателя на 30.05.2018г, като жалбата срещу същото е подадена на 12.06.2018г., съгласно поставен върху нея вх. № ЦУ01/6879/12.06.2018г., т.е. в законоустановения 14-дневен срок.
Разгледана по същество, след проверка на административния акт, съгласно чл.168, ал.1 от АПК във връзка с чл.146 от АПК, същата е неоснователна по следните съображения:
Оспореното в настоящото производство решение е издадено от компетентния по чл.74, ал.1 от ЗПКОНПИ колективен специализиран административен орган, както и в предписаната от закона форма - мотивирано писмено решение.
Административният акт е постановен и при спазване на административно-производствените правила, установени с разпоредбите на чл.22 ж и чл.25 - чл.27 от ЗПУКИ /отм./ във връзка с §5, ал.1 от ПЗР на ЗПКОНПИ. Съдебната практика и теорията са константни, че процесуалните нарушения в административното производство, колкото и фрапантни да са, са съществени само ако са се отразили на правилността на крайните фактически и правни изводи на административния орган. В тази връзка следва да се има предвид, че се явяват неоснователни възраженията на жалбоподателя за незаконосъобразност на акт, поради неспазване на предвидения в чл.27, ал.1 от ЗПУКИ /отм./ двумесечен срок от откриване на производството по чл.23, ал.1. Срокът, който законодателят е предвидил в цитираната разпоредба не е преклузивен, а инструктивен и по-скоро цели защита интересите на лицата заемащи публична длъжност по смисъла на закона от неоснователно забавяне на административно-производствените действия чрез стимулиране административният орган бързо, адекватно и безпристрастно да се произнесе по казуса.
Неоснователно се явява и твърдението на жалбоподателя, че в конкретния случай са приложими разпоредбите на чл.81, ал.3 във връзка с чл.80, ал.1, т.5 от НК във връзка с чл.11 от ЗАНН, поради и което е изтекла към датата 22.01.2017г. абсолютната давност за наказателно преследване. Настоящото административно производство е приключило с краен акт по чл.27, ал.5 от ЗПУКИ /отм./, с който е установен конфликт на интереси спрямо жалбоподателя. Така постановеното решение на Комисията има установителен диспозитив, като следва да се подчертае, че същото, в рамките на административно-наказателното производство има характер, но не представлява акт за установяване на административно нарушение /АУАН/. И то само дотолкова, доколкото установеното с него нарушение е предпоставка за издаване на наказателно постановление. Относно реда и начина за издаване на АУАН, форма и съдържание и пр., регламентацията по ЗАНН е коренно различна от изискванията, приложими спрямо решението на Комисията. Едва, евентуално след влизане в сила на решението, с което е установен конфликт на интереси, председателят на Комисията издава наказателно постановление за налагане на административно наказание по чл.35 и 37 от ЗПУКИ /отм./ и се произнася по чл.33, ал.2 и 3 от ЗПУКИ /отм./, като в съответствие с чл.30, ал.2 от ЗПУКИ /отм./ това наказателното постановление може се обжалва по реда на ЗАНН. Следователно, влязлото в сила решение, с което се установява конфликт на интереси, е предпоставка за образуване на административно-наказателно производство, в което вече ще е приложим института на погасителната давност, т.е. една от последиците спрямо лицето, което заема публична длъжност за неизпълнение на разпоредбите на закона е понасянето на административно-наказателна отговорност. Настоящото производство по оспорване решението на КПКОНПИ се развива по правилата на АПК, докато изтичането на абсолютната давност е именно от кръга обстоятелства, изключващи административно-наказателната отговорност, т.е. по отношение на тях следва да се прилага ЗАНН и НК.
Настоящият съдебен състав намира също така, че процесното решение е постановено и в съответствие с материално-правни норми и наведените в този смисъл доводи от жалбоподателя се явяват неоснователни. По делото не е спорно, че жалбоподателят Р.Д. е избран за общински съветник в Общински съвет - Т. и е положил клетва на 09.11.2011г., като това обстоятелство, съгласно нормата на чл.3, т.9 от ЗПУКИ /отм./ му придава качеството на лице, заемащо публична длъжност и предпоставя спрямо него приложимостта на забраните, въведени в чл.5 - чл.11 от ЗПУКИ /отм./. Една от тези забрани е регламентираната в чл.8, изр. първо от ЗПУКИ /отм./ и предвижда, че лице, заемащо публична длъжност, няма право да участва в подготовката, обсъждането, приемането, издаването или постановяването на актове, да изпълнява контролни или разследващи функции или да налага санкции в частен интерес. За да възникне конфликт на интереси в хипотезата на цитираната норма, следва на първо място да е налице частен интерес, който може да повлияе върху безпристрастното и обективно формиране и изразяване на волята на лице, заемащо публична длъжност при изпълнение на задълженията му по служба. Разпоредбите на чл.2, ал.2 и ал.3 от ЗПУКИ /отм./ дават легални дефиниции на понятията „частен интерес” и „облага”, а именно: „частен интерес” е всяка облага от материален или нематериален характер за лице, заемащо публична длъжност, или за свързани с него лица, включително всяко поето задължение, а „облага” е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по-ниски от пазарните, помощ, глас, подкрепа или влияние, предимство, получаване на или обещание за работа, дар, награда или обещание за избягване на загуба, отговорност, санкция или друго неблагоприятно събитие. Тълкуването на тези правни норми налага извода, че конфликтът на интереси предполага наличието на частен интерес и неизменно съпътстващата го облага, като тези обстоятелства трябва да бъдат установени по несъмнен начин към момента на извършване на преценката за конфликт на интереси. Това означава, че в настоящия случай такъв конфликт на интереси би бил налице само ако нарушаването на забраната по чл.8, изр. първо от ЗПУКИ е съпроводена с частен интерес, който може да повлияе върху безпристрастното и обективно изпълнение на задълженията по служба.
В процесния случай от приетите по делото доказателства се установяване, че жалбоподателя, в рамките на своите правомощия - общински съветник и председател на Постоянната комисия по общинска собственост и фирмена политика, е участвал в подготовката и обсъждането за приемане на решение за одобряване на план за изменение на ПУП - ПР на УПИ I и II, кв. 2, и УПИ Е3, кв. 3, и [улица] по плана на [населено място] извор. По делото не е спорно и съдът приема за установено обстоятелството, че Р.С.Д. е брат на жалбоподателя, а Р.Р.Д. е негова дъщеря и следователно са „свързани лица“ по смисъла на §1, т.1 от ДР на ЗПУКИ /отм./. Не е спорно между страните и обстоятелството, че жалбоподателят, брат му Р.Д. и дъщеря му Р.Д. са собственици на имотите, предмет на процесната устройствена процедура. Видно от приложен по делото протокол от проведено на 22.01.2014г. редовно заседание на Постоянната комисия по общинска собственост и фирмена политика, на което е присъствал и Р.Д., е прието единодушно предложението за проект за изменение на ПУП - ПР на УПИ I и II, кв.2, и УПИ Е3, кв.3, и [улица] по плана на [населено място] извор, както и видно от протокол №34/30.01.2014г. от заседание на Общински съвет - Т., Р.Д. е участвал в заседанието и е докладвал по предложението за изменение на ПУП, че Постоянната комисия по общинска собственост и фирмена политика приема внесеното предложение /т.22 от протокола/. На цитираното заседание предложението не е прието, поради оттеглянето му от вносителя - кметът на [община]. Съгласно приложената по делото Техническа обосновка вх. №404/21.07.2014г. с изменението на ПУП - ПР и П., се цели промяна на вътрешно-регулационната линия между УПИ I и II, кв. 2, отредени „за озеленяване и панаирски терен „П. цех на фабрика „С. Е.““, при което се образува нов УПИ I, кв.2, с отреждане „за търговия, колбасарски цех и фурна“, с отреждане Пп - предимно производствена зона, без предвиждане на нови ограничителни линии на застрояване и без изготвяне на нови схеми за ВиК и електроснабдяване на имота, както и за улицата между о.т. 193-194 се придвижва изместване на същата с 4 метра в източна посока за сметка на терена на УПИ I, кв. 3, при което се констатира и регистрира общинска собственост от около 900 кв. м. Съобразно така установеното по делото поведението на жалбоподателя правилно е квалифицирано от ответника като нарушение на чл.8 от ЗПУКИ /отм./. Безспорно е, че жалбоподателят е участвал в обсъждането и подготовката за приемане на решение за одобряване на процесната устройствена процедура, засягаща негови и на родните му недвижими имоти. За самия него и за свързаните лица Р.Д. и Р.Д. е налице частен интерес, който води до облага от нематериален характер по смисъла на чл.2, ал.3 от ЗПУКИ /отм./, изразяваща се в подкрепа и влияние при вземане на решение относно реализирането на процесната устройствена процедура. Самата процедура е свързана с промяна на предназначението на притежавани от жалбоподателя и свързани с него лица УПИ-та, при която промяна последните биха могли да удовлетворят своите инвестиционни намерения. Действително, по делото се установява, че тази облага не е реализирана, тъй като на проведеното заседание на Общински съвет - Т. на 30.01.2014г. кметът на [община] е оттеглил предложението си и решение по него не е прието. В тази връзка следва да се има предвид обаче, че ЗПУКИ не въвежда изискване към облагата да е реализирана, като тя може и да не е настъпила, но да е възможна. Следва да се има предвид също така, че в чл.2, ал.1 от ЗПУКИ /отм./ законодателят е визирал като обществено опасна дори само възможността частният интерес да повлияе върху безпристрастното и обективно изпълнение на служебните задължения на лицето, заемащо публична длъжност. Именно защото в повечето случаи публичната длъжност, предвид формата на изпълнението й, води до възможност за влияние в частен интерес с цел облага, при осъществяването на задълженията не следва да допуска дори съмнение във възможността част от тях да бъдат изпълнявани в частен интерес. Целта на закона е не само да попречи на възможността за незаконно обогатяване и/или за получаване на нематериални облаги чрез използване на служебното положение на лице, заемащо публична длъжност, но и да се изключи каквото и да е съмнение, че при извършването на съответното действие това лице се ръководи от частен интерес, който може да повлия върху безпристрастното и обективното изпълнение на правомощията или задълженията му по-служба. В конкретния случай с действията си жалбоподателя е нарушила императивната забрана по чл.8, изр. първо от ЗПУКИ /отм./, като е взел участие в Постоянната комисия по общинска собственост и фирмена политика при обсъждане на процесната устройствена процедура и впоследствие е докладвал становището на тази постоянна комисия на заседание на Общински съвет - Т.
Предвид установения по отношение на Р.Д. конфликт на интереси правилен е и изводът на КПКОНПИ, че е налице и нарушение на чл.16, ал.1 от ЗПУКИ /отм./, тъй като на основание чл.12, т.4 от ЗПУКИ /отм./ жалбоподателят е следвало, преди да участва в заседанията на постоянната комисия и Общинския съвет, да подаде декларация за частен интерес по конкретен повод и да се отстрани от участието си в тези заседания в съответствие с чл.19, ал.1 от ЗПУКИ /отм./. По делото не се твърди и не са ангажирани доказателства Д. да е предприел действия в тази посока, с което е нарушил разпоредбите на чл.16 и чл.19, ал.1 от ЗПУКИ /отм./.
По изложените доводи настоящият състав приема, че оспореното решение е законосъобразен административен акт и като такъв не подлежи на отмяна.
Водим от горното и на основание чл.172, ал.2 от АПК Административен съд - София-град, 24-ти състав
Р Е Ш И:
ОТХВЪРЛЯ жалбата на Р.С.Д. от [населено място] извор, [община], срещу Решение №РС-136-14-13/16.05.2018г. на Комисията за противодействие на корупцията и за отнемане на незаконно придобитото имущество, като неоснователна.
Решението може да се обжалва с касационна жалба пред ВАС на РБ в 14-дневен срок от съобщението до страните за постановяването му.
СЪДИЯ:
